Waterverbruik - tot watter mate word dit deur besproeiing beïnvloed?
Waterverbruik deur sektore en vereiste hoeveelhede word verskaf deur die Departement van Waterwese en Bosbou. Die statistieke vir die jaar 2000, deur die volgende waterverbruikers in Suid-Afrika, word hieronder aangedui. Waterverbruik word uitgedruk as miljoene kubieke meter per jaar.
Dit is duidelik dat landboubesproeiing byna die helfte van die beskikbare watervoorraad gebruik. Met die bevolking wat tot meer as 47 miljoen gegroei het, is dit duidelik dat hierdie sektor onder toenemende druk sal kom om water meer oordeelkundig te gebruik, en slegs vir produktiewe doeleindes in ooreenstemming met wetgewing. Daar word beraam dat waterhulpbronne in Suid-Afrika tot volle kapasiteit ontwikkel is en dat verdere ontwikkeling baie duur sal wees.
Ongeveer 1,3 miljoen hektaar boerderygrond in Suid-Afrika is tans onder besproeiing, terwyl 'n verdere 233 600 hektaar die potensiaal het om ontwikkel te word. Dit word beraam dat slegs ongeveer 178 000 hektaar in die toekoms ontwikkel sal word, omdat water so skaars is. Mielieproduksie van ongeveer 660 000 ton op 110 000 hektaar besproeiingsgrond, maak 10% uit van die totale nasionale gewasse onder besproeiing.